望云图诗为广州大使熊悦作
朱善 (Yuan)
瞻彼西山麓，白云何悠悠。吾亲舍其下，望之怀百忧。浮云不可捲，逝水不可返。游子悲故乡，别亲日已远。云飞可逾岭，母老难辞家。岂无甘旨具，奈此道路赊。昨日乡亲来，老母幸无恙。殷勤附书去，慰母倚门望。阿母望儿归，儿归未有期。愿母加餐饭，慰子长相思。人言居官好，何似还乡早。他日乞身归，甘舞老莱衣。